b'\n_START_ARTICLE_\nKilta-tuoli\n_START_PARAGRAPH_\nKilta-tuoli on Olli Mannermaan suunnittelema k\xc3\xa4sinojallinen tuoli. Mannermaa suunnitteli tuolin ollessaan Martelan (silloinen Tehokaluste) palveluksessa vuonna 1955. Tuoli sai samana vuonna kultamitalin Suomen suurmessuilla. Kilta-tuoli on osallistunut useisiin n\xc3\xa4yttelyihin ymp\xc3\xa4ri maailmaa, ja on ollut mukana New Yorkin Museum of Modern Artin (MoMA) kokoelmissa._NEWLINE_Kilta-tuoli oli muiden Mannermaan Tehokalusteelle suunnittelemien toimistotuolien (Vista-nojatuoli ja Testa-kirjoitustuoli) ohella ensimm\xc3\xa4isi\xc3\xa4 suomalaiskalusteita, joiden runko valettiin kevytmuovista, polystyreenist\xc3\xa4, yhten\xc3\xa4 kappaleena. Pehmusteena k\xc3\xa4ytettiin vaahtomuovia ja jalkaosat olivat metallia. Kilta-tuoliin oli saatavana erilaisia jalkoja nelj\xc3\xa4st\xc3\xa4 putkijalasta py\xc3\xb6riviin ja py\xc3\xb6rill\xc3\xa4 varustettuihin keskusjalkoihin.'